রাশিয়ায় ফের বিস্ফোরণ! নিহত দুই পুলিশ আধিকারিক সহ তিন

ওয়েব ডেস্ক : রাশিয়ায় (Russia) ফের ভয়াবহ বিস্ফোরণ (Blast)! ঘটনায় দুই পুলিশ আধিকারিক সহ প্রাণ গেল এক সাধারণ নাগরিকেরও। রাশিয়ার সেনাবাহিনী সূত্রে খবর, ইউক্রেনের প্রেসিডেন্ট ভলোদিমির জেলেনস্কি (Volodymyr Zelenskyy) রয়েছেন এই ষড়যন্ত্রের নেপথ্যে। এর আগে গত সোমবারও বিস্ফোরণ হয়েছিল রাশিয়ায় (Russia)। সেই ঘটনায় প্রাণ হারিয়েছিলেন রুশ সেনাবাহিনীর এক জেনারেল।

সূত্রের খবর, বুধবার দক্ষিণ মস্কোর ইয়েলেৎস্কায়া স্ট্রিটের কাছে এই বিস্ফোরণ হয়। জানা যাচ্ছে, সেখানে এক যুবককে দেখে সন্দেহ হয়েছিল ওই পুলিশকর্মীদের। তার পরেই জিজ্ঞাসাবাদের জন্য ওই যুবককে আটক করতে গেলেই বিস্ফোরণ হয়। ভয়াবহ এই বিস্ফোরণের কারণে ঘটনাস্থলেই মৃত্যু (Death) হয় দুই পুলিশ কর্মীর। ঘটনায় এক সাধারণ নাগরিকেরও মৃত্যু হয়েছে বলে খবর। এই ঘটনার ইতিমধ্যে তদন্ত শুরু হয়েছে।

আরও খবর : ‘ইউনূসই খুন করিয়েছেন হাদিকে’, বিস্ফোরক দাবি হাদির ভাইয়ের

গত সোমবার দক্ষিণ মস্কোয় (Moscow) গাড়িতে বিস্ফোরণের ঘটনা ঘটেছিল। প্রাণ হারিয়েছিলেন রুশ সেনার লেফটেন্যান্ট জেনারেল ফ্যানিল সার্ভারভের। দাবি করা হয়েছিল, জেলেনস্কির বিশেষ বাহিনী রয়েছে এই হামলার পিছনে। তবে এ নিয়ে এখনও কিছু জানা যায়নি। তা নিয়ে এখনও তদন্ত চলছে। তার মধ্যেই আবার ঘটে গেল বিস্ফোরণের ঘটনা।

প্রসঙ্গত, তিন বছর পেরিয়ে গিয়েছে। কিন্তু এখনও রাশিয়া-ইউক্রেন সংঘর্ষ (Russia-Ukraine Conflict) থামেনি। মার্কিন প্রেসিডেন্ট ডোনাল্ড ট্রাম্প এই যুদ্ধ থামানোর চেষ্টা করেছিলেন। দুই দেশের রাষ্ট্র প্রধানদের সঙ্গে আলাদা আলাদা বৈঠকও করেছিলেন তিনি। কিন্তু তা সত্বেও কোনও রফাসূত্র মেলেনি। হাঙ্গেরির বুদাপেস্টেও রুশ প্রেসিডেন্টের সঙ্গে ট্রাম্পের বৈঠকের কথা ছিল। কিন্তু পরে মার্কিন প্রেসিডেন্ট জানান, তিনি আর সময় নষ্ট করতে চান না। ফলে এই রক্তক্ষয়ী এই সংঘর্ষ আদৌ থামবে কি না, তা নিয়ে একাধিক প্রশ্ন থেকে গিয়েছে।